B4-0189, 0208, 0234, 0238 και 0245/97

Ψήφισμα σχετικά με την κατάσταση στην Αλβανία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την Αλβανία,

A. υπενθυμίζοντας την εξαιρετικά δυσχερή κατάσταση στη χώρα αυτή μετά την κατάρρευση του κομμουνιστικού καθεστώτος και την πλήρη έλλειψη δημοκρατικών παραδόσεων, και εκτιμώντας, επίσης, ότι η κρίση αυτή αποκαλύπτει τις δυσκολίες της απότομης μετάβασης από ένα κολλεκτιβιστικό σε ένα φιλελεύθερο οικονομικό σύστημα,

Β. έχοντας υπόψη ότι η Αλβανία κινδυνεύει να εμπλακεί σε εμφύλιο πόλεμο, λόγω της αναρχίας που επικρατεί στη νότια πλευρά της χώρας, όπου λεηλατήθηκαν καταστήματα όπλων και σημειώθηκαν βίαιες συγκρούσεις μεταξύ της αστυνομίας/των δυνάμεων ασφαλείας και των διαδηλωτών,

Γ. λαμβάνοντας υπόψη ότι η κυβέρνηση αντέδρασε στις αναταραχές και τις εξεγέρσεις κηρύσσοντας καθεστώς έκτακτης ανάγκης και επιβάλλοντας νέους ελέγχους επί του Τύπου, και δηλώνοντας ότι οι «ένοπλοι επαναστάτες» θα εκτελεστούν χωρίς προειδοποίηση εάν δεν παραδώσουν τα όπλα εγκαίρως,

Δ. επισημαίνοντας με ανησυχία ότι κατά την περίοδο κορύφωσης της βίας ο Πρόεδρος Μπερίσα επέτυχε την ανανέωση της εντολής του ως Αρχηγού Κράτους,

Ε. λαμβάνοντας υπόψη ότι ο ασκών την προεδρία του Συμβουλίου επισκέφθηκε στις 7 Μαρτίου 1997 τα Τίρανα προκειμένου να εξετάσει τις δυνατότητες πολιτικής επίλυσης της παρούσας κρίσης,

ΣΤ. τονίζοντας ότι μεταξύ του Προέδρου Μπερίσα και των αρχηγών της αντιπολίτευσης έχει επιτευχθεί μια πρώτη συμφωνία για την επίλυση των θεμελιωδών δημοκρατικών και οικονομικών προβλημάτων που έχουν προκαλέσει τις εμφύλιες αναταραχές στη χώρα,

Ζ. εκφράζοντας μεγάλη ανησυχία για τις επιθέσεις κατά του ανεξάρτητου τύπου, συμπεριλαμβανομένης της εμπρηστικής επίθεσης στα γραφεία της σημαντικότερης εφημερίδας της αντιπολίτευσης «Koha Jone», και για τη παρενόχληση αλλοδαπών δημοσιογράφων που δεν μπορούν να εκτελέσουν τις εργασίες τους,

Η. τονίζοντας την επείγουσα ανάγκη για τη παγίωση των αλβανικών δημοκρατικών θεσμών και την αποτροπή της περαιτέρω αποσταθεροποίησης της σημερινής κατάστασης καθώς και της εξάπλωσης των εντάσεων στις γειτονικές χώρες,

1. καταδικάζει έντονα όλες τις πράξεις βίας που συντελούν στην περαιτέρω κλιμάκωση της κρίσης στην Αλβανία και ενδέχεται να προκαλέσουν ακόμη και το ξέσπασμα εμφυλίου πολέμου σε αυτή την ευρωπαϊκή χώρα, και καλεί όλες τις ομάδες των στασιαστών στο νότιο τμήμα της Αλβανίας να καταθέσουν τα όπλα τους και να συμβάλουν, με τον τρόπο αυτό, στην ειρηνική διευθέτηση της διένεξης στην Αλβανία[semigr ] καλεί, ταυτόχρονα, τον Πρόεδρο Μπερίσα να παράσχει εγγυήσεις για την αμνηστία που έχει υποσχεθεί ως αντάλλαγμα[semigr ]

2. στηρίζει τη συμφωνία που συνήφθη στις 9 Μαρτίου 1997 στα Τίρανα μεταξύ του Προέδρου Σάλι Μπερίσα και δέκα πολιτικών κομμάτων της αντιπολίτευσης, η οποία προβλέπει, μεταξύ άλλων, τη χορήγηση γενικής αμνηστίας, το σχηματισμό κυβέρνησης εθνικής συμφιλίωσης, με συμμετοχή των εκπροσώπων των πολιτικών δυνάμεων που υπέγραψαν τη συμφωνία, την παράδοση των όπλων και τη διεξαγωγή βουλευτικών εκλογών το αργότερο έως τον Ιούνιο του 1997, και τονίζει τη σπουδαιότητα της δέσμευσης όλων των ενδιαφερομένων μερών για την έγκαιρη εφαρμογή της συμφωνίας αυτής[semigr ]

3. καλεί τις αλβανικές αρχές να διασφαλίσουν ότι τόσο η αστυνομία όσο και οι δυνάμεις ασφαλείας τηρούν τους διεθνείς κανόνες σχετικά με την επιβολή της τάξης και να λάβουν όλα τα μέτρα που απαιτούνται για την προστασία των θρησκευτικών και εθνοτικών μειονοτήτων, και καλεί τους διαδηλωτές να περιοριστούν σε ειρηνικές διαμαρτυρίες και να επιχειρήσουν με εποικοδομητικά μέσα να βρουν πολιτική και όχι στρατιωτική λύση στην κρίση[semigr ]

4. καλεί τις αλβανικές αρχές να απελευθερώσουν όλους τους πολιτικούς κρατουμένους, να ενημερώσουν πλήρως σχετικά με τις κινήσεις και την τύχη του κ. Fatos Nano και να παράσχουν εγγυήσεις για την ασφάλειά του[semigr ]

5. απευθύνει επείγουσα έκκληση στους γείτονες της Αλβανίας, και ιδίως στην Ιταλία και την Ελλάδα, να εξακολουθήσουν τις προσπάθειες καλής γειτονίας, προκειμένου να σταθεροποιηθεί η κατάσταση στην Αλβανία και να αποτραπεί η εξάπλωση των αναταραχών στις γειτονικές περιοχές[semigr ]

6. καλεί την Επιτροπή και το Συμβούλιο, σε στενή συνεργασία με την Ιταλία και την Ελλάδα, να αναζητήσουν όλες τις δυνατότητες επίλυσης της προβληματικής αυτής κατάστασης[semigr ]

7. πιστεύει ότι, στο πλαίσιο αυτό, η παρουσία της ΕΕ στη Νοτιοανατολική Ευρώπη είναι ανάγκη να γίνει αισθητότερη με το διορισμό ειδικού απεσταλμένου του Συμβουλίου[semigr ]

8. προτρέπει όλες τις πολιτικές δυνάμεις της Αλβανίας να συμβάλουν στην εξεύρεση ειρηνικής και δημοκρατικής λύσης στην σημερινή κατάσταση[semigr ]

9. καλεί την Επιτροπή, το Συμβούλιο και τα διεθνή χρηματοπιστωτικά όργανα να συμβάλουν ενεργά στην επίλυση της οικονομικής κρίσης της Αλβανίας και να θέσουν ως όρους για τη χορήγηση της βοήθειας τον εκδημοκρατισμό και την αυξημένη ελευθερία των μέσων ενημέρωσης[semigr ]

10. επαναλαμβάνει το αίτημά του για την παροχή τεχνικής βοήθειας εκ μέρους της ΕΕ και των κρατών μελών της προς την Αλβανία προκειμένου να μην επαναληφθούν χρηματοπιστωτικά συστήματα εξαπάτησης που ενδέχεται να έχουν επίσης επιπτώσεις στις γειτονικές περιοχές και να υποστηρίξουν πλήρως τη διερεύνηση των επενδυτικών σχεδίων «πυραμίδων»[semigr ]

11. καλεί την προεδρία να εξετάσει κατεπειγόντως το ενδεχόμενο αποστολής εξεταστικής αντιπροσωπείας για να παρακολουθήσει την κατάσταση στη χώρα αυτή[semigr ]

12. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τον ΟΑΣΕ καθώς και στο Κοινοβούλιο, την Κυβέρνηση και τον Πρόεδρο της Αλβανίας.